|  |  |
| --- | --- |
|  | บริษัท เนาวรัตน์พัฒนาการ จำกัด (มหาชน) และบริษัทย่อย  รายงานการสอบทาน และ ข้อมูลทางการเงินรวม และข้อมูลทางการเงินเฉพาะกิจการ  สำหรับงวดสามเดือนและหกเดือนสิ้นสุดวันที่ 30 มิถุนายน 2568 |

**รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต**

เสนอต่อผู้ถือหุ้นของบริษัท เนาวรัตน์พัฒนาการ จำกัด (มหาชน)

ข้าพเจ้าได้สอบทานข้อมูลทางการเงินรวมของบริษัท เนาวรัตน์พัฒนาการ จำกัด (มหาชน) และบริษัทย่อย (กลุ่มบริษัท) ซึ่งประกอบไปด้วยงบฐานะการเงินรวม ณ วันที่ 30 มิถุนายน 2568 งบกำไรขาดทุนเบ็ดเสร็จรวมสำหรับงวดสามเดือนและหกเดือนสิ้นสุดวันเดียวกัน งบการเปลี่ยนแปลงส่วนของผู้ถือหุ้นรวมและ งบกระแสเงินสดรวมสำหรับงวดหกเดือนสิ้นสุดวันเดียวกัน และหมายเหตุประกอบงบการเงินรวมระหว่างกาล แบบย่อ และได้สอบทานข้อมูลทางการเงินเฉพาะกิจการของบริษัท เนาวรัตน์พัฒนาการ จำกัด (มหาชน) (บริษัทฯ) ด้วยเช่นกัน (รวมเรียกว่า “ข้อมูลทางการเงินระหว่างกาล”) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจาก ผลการสอบทานของข้าพเจ้า

**ขอบเขตการสอบทาน**

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชีทำให้ข้าพเจ้าไม่สามารถได้ ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

**เกณฑ์ในการไม่ให้ข้อสรุป**

*ความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง*

ตามที่กล่าวไว้ในหมายเหตุประกอบงบการเงินระหว่างกาลแบบย่อ ข้อ 1.3 ณ วันที่ 30 มิถุนายน 2568 กลุ่มบริษัท มีขาดทุนสะสมเป็นจำนวน 6,016 ล้านบาท (เฉพาะบริษัทฯ: 5,714 ล้านบาท) และมีหนี้สินหมุนเวียนสูงกว่าสินทรัพย์หมุนเวียนเป็นจำนวน 1,768 ล้านบาท (เฉพาะบริษัทฯ: 2,598 ล้านบาท) ซึ่งหนี้สินหมุนเวียนส่วนใหญ่ประกอบด้วยเงินเบิกเกินบัญชีและเงินกู้ยืมระยะสั้นจากสถาบันการเงิน เจ้าหนี้การค้าและเงินกู้ยืมระยะยาว จากธนาคารที่ถึงกำหนดชำระภายในหนึ่งปี ทั้งนี้ กลุ่มบริษัทไม่สามารถดำรงอัตราส่วนหนี้สินสุทธิต่อส่วนของ ผู้ถือหุ้นของเงินกู้ยืมจากธนาคารจำนวน 1,758 ล้านบาท ตามเงื่อนไขที่กำหนดไว้ในสัญญาเงินกู้ได้ แต่อย่างไรก็ตาม กลุ่มบริษัทได้รับหนังสือผ่อนผันจากธนาคารแล้วเมื่อวันที่ 27 มิถุนายน 2568 นอกจากนี้การที่กลุ่มบริษัทมีผลขาดทุนเกินทุน ณ วันที่ 30 มิถุนายน 2568 จำนวน 1,755 ล้านบาท (เฉพาะบริษัทฯ: 2,028 ล้านบาท) ทำให้เข้าข่ายอาจถูกเพิกถอนจากตลาดหลักทรัพย์ หากไม่สามารถแก้ไขเหตุดังกล่าวภายในระยะเวลาที่กำหนดโดยหน่วยงานกำกับดูแล

ในปัจจุบัน ฝ่ายบริหารได้ดำเนินมาตรการต่าง ๆ เพื่อเพิ่มสภาพคล่องและกระแสเงินสดให้แก่กลุ่มบริษัท ได้แก่ การเข้าประมูลงานเพื่อหารายได้จากโครงการใหม่ ๆ การเจรจาเรียกเก็บค่าก่อสร้างจากลูกค้า การเจรจากับคู่ค้า ทางธุรกิจและสถาบันการเงินเพื่อขอขยายเวลาการชำระหนี้ เปลี่ยนอัตราดอกเบี้ยลอยตัวมาเป็นอัตราดอกเบี้ยคงที่ และขอผ่อนผันการดำรงอัตราส่วนทางการเงิน รวมถึงการปรับปรุงแผนธุรกิจและการดำเนินงานในอนาคต โดย ฝ่ายบริหารเชื่อมั่นว่ามาตรการเหล่านี้จะช่วยทำให้กลุ่มบริษัทสามารถดำเนินงานได้อย่างต่อเนื่อง อย่างไรก็ตาม สถานการณ์ดังกล่าวทั้งหมดแสดงถึงความไม่แน่นอนที่มีสาระสำคัญหลายประการซึ่งอาจมีความสัมพันธ์กัน และมีความเป็นไปได้ที่จะสะสมผลกระทบต่องบการเงินเพิ่มขึ้นจนเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถของกลุ่มบริษัทที่จะดำเนินงานอย่างต่อเนื่อง

**การไม่ให้ข้อสรุป**

เนื่องจากเรื่องที่กล่าวใน*วรรคเกณฑ์ในการไม่ให้ข้อสรุป*มีนัยสำคัญต่อข้อมูลทางการเงินรวมของ บริษัท เนาวรัตน์พัฒนาการ จำกัด (มหาชน) และบริษัทย่อย และข้อมูลทางการเงินเฉพาะกิจการของบริษัท เนาวรัตน์พัฒนาการ จำกัด (มหาชน) ณ วันที่ 30 มิถุนายน 2568 และสำหรับงวดสามเดือนและหกเดือนสิ้นสุดวันเดียวกัน ข้าพเจ้าจึงไม่สามารถให้ข้อสรุปต่อข้อมูลทางการเงินระหว่างกาลข้างต้นนี้ได้

เติมพงษ์ โอปนพันธุ์

ผู้สอบบัญชีรับอนุญาต เลขทะเบียน 4501

บริษัท สำนักงาน อีวาย จำกัด

กรุงเทพฯ: 14 สิงหาคม 2568